Гулъытэм хуэдэ щыIэкъым
Сабийхэм я гъэмахуэ зыгъэпсэхугъуэр къызыхуэтыншэу къызэгъэпэщыныр адэ-анэхэр иджыпсту зыгъэпIейтей Iуэхугъуэхэм ящыщщ. Лэскэн куейм и унафэщIхэм я нэIэ щIэт зэпытщ ари. Иджыблагъэ щIыпIэм лэжьэн щыщIадзащ ныбжьыщIэхэм я узыншагъэр щрагъэфIакIуэ гъэмахуэ лагерхэм.
Ташлы-Тала къуажэм дэт «Кавказ пшэплъхэр» лагерымрэ Арщыдан жылэм дэт «Псынэпс» сабий зыгъэпсэхупIэмрэ зэуэ щыIэфынущ ныбжьыщIэ 750-рэ. ЦIыкIухэм зыщагъэпсэхуну лагерхэр лэжьэнущ план хэхахэм тету. Абыхэм къыщыгъэлъэгъуащ сабийхэм драгъэкIуэкIыну лэжьыгъэхэр. Абыхэм къызэщIаубыдэ я нэгу зегъэужьынри, я къэухьым, зэхэщIыкIым хэгъэхъуэнри, творческэ зэпеуэ зэмылIэужьыгъуэхэри, еплъыныгъэхэри, эстетикэ, хэкупсэ гупсысэхэм хуэущиинри. Апхуэдэу сабийхэм я гъэмахуэ зыгъэпсэхугъуэр къызыхуэтыншэу, шынагъуэншэу къызэгъэпэщынми зэман хухахынущ.
Псом хуэмыдэу гулъытэшхуэ игъуэтынущ бынунагъуэшхуэхэм къахэкIа сабийхэмрэ унагъуэ хуэмыщIахэм щапIхэмрэ.
ГУIЭТЫЖ Залинэ.
Лэскэн куей
